SET ปิดเช้าพุ่ง 12 จุด ตามตปท. หลัง “ทรัมป์” หนุนมาตรการกระตุ้นศก. ลุ้นบ่ายวิ่งต่อ
SET ปิดเช้าพุ่ง 12 จุด ตามตปท. หลัง "ทรัมป์" หนุนมาตรการกระตุ้นศก. ลุ้นบ่ายวิ่งต่อ โดยดัชนีช่วงเช้าปิดที่ระดับ 1,275.95 จุด เพิ่มขึ้น 12.24 จุด หรือ 0.97% มูลค่าการซื้อขาย 2.73 หมื่นล้านบาท
8 ต.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,275.95 จุด เพิ่มขึ้น 12.24 จุด หรือ 0.97% มูลค่าการซื้อขาย 2.73 หมื่นล้านบาท
10 หุ้นดันดัชนีเช้านี้

ด้าน นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่เช้านี้เคลื่อนไหวในแดนบวกเล็กน้อย ขานรับปัจจัยบวกจากที่ที่ประธานาธิบดีโดนัลด์ ทรัมป์ ของสหรัฐฯ หันกลับมาให้การสนับสนุนมาตรการกระตุ้นเศรษฐกิจสหรัฐ ส่วนบ้านเราก็ได้แรงหนุนจากการออกมาตรการกระตุ้นเศรษฐกิจ”ช้อปดีมีคืน”ที่ให้วงเงินลดหย่อนภาษีถึง 30,000 บาท/คน ส่งผลบวกเข้าตลาดหุ้นโดยตรง ทำให้หุ้นกลุ่ม Domestic plays อย่างกลุ่มไอที, ค้าปลีก ขยับขึ้นกันทั่วหน้า ส่วนกลุ่มท่องเที่ยวนักลงทุนยังไม่เข้ามาเล่นมากนัก แม้มองว่าใกล้จะมีการเปิดประเทศแล้วก็ตามเพราะภาพรวมน่าจะยังคงได้รับผลกระทบจากสถานการณ์โควิด-19 อยู่
นอกจากนี้ ราคาน้ำมันที่ขยับขึ้นก็ช่วยหนุนกลุ่มน้ำมัน และโรงกลั่นด้วย อย่างไรก็ดี วันนี้ให้ติดตาม“ฟิทช์ เรทติ้ง”ที่จะออกมาเปิดเผยมุมมองเศรษฐกิจไทยจากสถานการณ์การแพร่ระบาดไวรัสโควิด-19
สำหรับแนวโน้มการลงทุนในช่วงบ่ายนี้ นายมงคล กล่าวว่า ตลาดมีโอกาสที่จะปรับตัวขึ้นได้มากขึ้น จากมุมมองตลาดที่น่าจะเปลี่ยนไปในทางที่ดีขึ้น พร้อมให้แนวรับ 1,265 จุด ส่วนแนวต้าน 1,280 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
DELTA  มูลค่าการซื้อขาย  1,103.40 ล้านบาท  ปิดที่ 199.50 บาท  เพิ่มขึ้น 20.50 บาท
MINT   มูลค่าการซื้อขาย    833.23 ล้านบาท  ปิดที่  20.80 บาท  ราคาไม่เปลี่ยนแปลง
CRC    มูลค่าการซื้อขาย    810.02 ล้านบาท  ปิดที่  28.75 บาท  เพิ่มขึ้น  1.50 บาท
IVL    มูลค่าการซื้อขาย    688.32 ล้านบาท  ปิดที่  23.50 บาท  ลดลง   0.40 บาท
AOT    มูลค่าการซื้อขาย    673.74 ล้านบาท  ปิดที่  57.25 บาท  ราคาไม่เปลี่ยนแปลง